ଭୁବନେଶ୍ୱର, ଜୁଲାଇ ୧୦(ଓଡ଼ିଶା ଡ଼ଟ୍ କମ୍) ନୟାଗଡ ଜିଲ୍ଲା ରଣପୁର ନିକଟସ୍ଥ ସୁଆଁରିଆ ପ୍ରାଥମିକ ବିଦ୍ୟାଳୟ ସ୍ଥିତ ଅଙ୍ଗନୱାଡ଼ି କେନ୍ଦ୍ରର କାନ୍ଥ ଭୁଶୁଡି ୬ ଜଣ ଶିଶୁଙ୍କ ମୃତ ଘଟଣାରେ ସ୍କୁଲର ପ୍ରଧାନ ଶିକ୍ଷୟିତ୍ରୀ ଓ ଦୁଇ ଜଣ କର୍ମୀଙ୍କୁ ନିଲମ୍ବିତ କରାଯାଇଛି ।
ଉପ ଜିଲ୍ଲାପାଳଙ୍କ ନିର୍ଦ୍ଦେଶ କ୍ରମେ ଏମାନଙ୍କ ନିଲମ୍ବିତ କରାଯାଇଥିବା ବେଳେ ସୁପରଭାଇଜର ଏବଂ ଶିଶୁ ବିକାଶ ପ୍ରକଳ୍ପ ନିର୍ଦ୍ଦେଶକଙ୍କୁ ଜବାବ ତଲବ କରାଯାଇଛି ।
ଘଟଣାର ତଦନ୍ତ ବିଦ୍ୟାଳୟ ଓ ଗଣଶିକ୍ଷା ସଚିବ କରିବେ ବୋଲି ବିଭାଗୀୟ ମନ୍ତ୍ରୀ ପ୍ରତାପ ଜେନା କହିଥିବା ବେଳେ ଏସଂପର୍କରେ ସଚିବ ପୁଙ୍ଖାନୁପୁଙ୍ଖ ତଦନ୍ତ କରି ରିପୋର୍ଟ ଦେବା ପରେ ଆବଶ୍ୟକ କାର୍ଯ୍ୟାନୁଷ୍ଠାନ ଗ୍ରହଣ କରାଯିବ ବୋଲି ସେ କହିଛନ୍ତି ।
ସୋମବାର ନୟାଗଡ଼ ଜିଳ୍ଲା ରଣପୁର ଶୁଆଁସିଆ ସାହି ନେଳିଆ ପ୍ରାଥମିକ ବିଦ୍ୟାଳୟ ପରିସରରେ ଥିବା ଅଙ୍ଗନୱାଡ଼ି କେନ୍ଦ୍ରରେ କାନ୍ଥ ଭୁଶୁଡ଼ି ଛଅ ଜଣ ଶିଶୁଙ୍କ ମୃତ୍ୟୁ ହୋଇଥିଲା ।
କ୍ଷତିପୂରଣ ଦାବିରେ ଉତ୍ୟକ୍ତ ଗ୍ରାମବାସୀମାନେ ଦୀର୍ଘ ସମୟ ଧରି ରାସ୍ତା ଅବରୋଧ କରିବା ସହ ସ୍କୁଲ ଦାୟିତ୍ୱରେ ଥିବା ଶିକ୍ଷକ, ଶିକ୍ଷୟିତ୍ରୀ ଏବଂ ସ୍କୁଲ ଅନୁନିରୀକ୍ଷକଙ୍କୁ ଗୋଟିଏ ଶ୍ରେଣୀ ଗୃହରେ ତାଲା ପକାଇ ଅଟକ ରଖିଥିଲେ ।
ଭଦ୍ରକ, ଫେବୃୟାରୀ ୧୬(ଓଡ଼ିଶା ଡ଼ଟ୍ କମ୍) ୧୧ଦଫା ଦାବୀନେଇ ଗୁରୁବାର ଭଦ୍ରକ ବ୍ଲକ ଅଙ୍ଗନୱାଡ଼ି କର୍ମୀ ସଂଗଠନ ପକ୍ଷରୁ ସମନ୍ୱିତ ମହିଳା ଓ ଶିଶୁ ବିକାଶ ଅଧିକାରୀଙ୍କ କାର୍ଯ୍ୟାଳୟକୁ ଦୀର୍ଘ ସମୟ ଧରି ତାଲା ପକାଇ ଦିଆଯାଇଛି ।
ସଂପୃକ୍ତ ବିଭାଗ ପକ୍ଷରୁ ସେମାନଙ୍କୁ ୬ମାସର ଦରମା,୧ବର୍ଷର ଟିଏ ଓ ଡ଼ିଏ,ଦିଆଯାଇ ନାହିଁ । ଏପରିକି ସେମାନଙ୍କ ବର୍ଷକର ସକାଳ ଟିଫିନ ଟଙ୍କା ଓ ସ୍ୱୟଂ ସହାୟିକା ଗୋଷ୍ଠୀଙ୍କୁ ଡ଼ଲି ଟଙ୍କା ବାକି ପଡ଼ିଥିବା ସେମାନେ ଦାବି ପତ୍ରରେ ଉଲ୍ଲେଖ କରିଛନ୍ତି ।
ଏଣୁ ସ୍ୱୟଂ ସହାୟିକା ଗୋଷ୍ଠୀ କରିଥିବା ଚୁକ୍ତିନାମାର ଏକ ହଜାର ଟଙ୍କା ଫେରସ୍ତ ସହ ପାଚିକା ମଜୁରୀ ବୃଦ୍ଧି କରିବା, ନୂତନ କେନ୍ଦ୍ର ମାନଙ୍କୁ ଆସବାବପତ୍ର ଦିଆଯିବା,ପ୍ରତିମାସ ରିପୋର୍ଟ ବାବଦକୁ ରେଜିଷ୍ଟର ଯୋଗାଇ ଦିଆଯିବା ସହ ଏହି ବ୍ଲକରେ ଜଣେ ସ୍ଥାୟୀ ସିଡ଼ିପିଓଙ୍କ ନିଯୁକ୍ତି ନେଇ ଆନ୍ଦୋଳନକାରୀମାନେ ଆନ୍ଦୋଳନ ଜାରୀ ରଖିଥିଲେ ।
ଗତ ପ୍ରାୟ ଏକ ବର୍ଷ ହେଲା ବ୍ଲକରେ ଉକ୍ତ ପଦ ଖାଲି ପଡ଼ିଥିବା ବେଳେ ବର୍ତମାନର ସୁରକ୍ଷାଧିକାରିଣୀ ଯୋଜନା ଅଧିକାରୀଙ୍କ ଦାୟିତ୍ୱ ସହ ସିଡ଼ିପିଓଙ୍କ ଅତିରିକ୍ତ ଦାୟିତ୍ୱରେ ରହିଛନ୍ତି ।
ଆକାଉଂଟଟାନ୍ଟ ରହିଥିବାବେଳେ ବିଭାଗୀୟ ପାଧିକାରୀଙ୍କ ସହ ୩ଜଣ ମଞୁରୀପ୍ରାପ୍ତ ପଦ ଖାଲି ପଡ଼ିଥିବା ଯୋଜନା ଅଧିକାରୀ କହିଛନ୍ତି ।
ଜଗତସିଂହପୁର, ନଭେମ୍ବର ୨୫(ଓଡ଼ିଶା ଡ଼ଟ୍ କମ୍) ଜଗତସିଂହପୁର ଜିଲ୍ଲାରେ ଅଙ୍ଗନୱାଡ଼ି ସହାୟକ ନିଯୁକ୍ତିରେ ବ୍ୟାପକ ଅନିୟମିତତା ହୋଇଥିବା ଅଭିଯୋଗ ହୋଇଛି ।
ନୂଆଗାଁ ବ୍ଲକ ଅର୍ନ୍ତଗତ ରୋହିଆ ଗ୍ରାମରେ ସହାୟକ ନିଯୁକ୍ତି ନେଇ ହୋଇଥିବା ଅନିୟମିତତା ବିରୋଧରେ ଏହି ପଦ ପାଇଁ ଆଶାୟୀ ଥିବା ଜଣେ ମହିଳା ଶିଶୁ ବିକାଶ ପ୍ରକଳ୍ପ ନିର୍ଦ୍ଦେଶକଙ୍କ କାର୍ଯ୍ୟାଳୟ ଠାରେ ଗୁରୁବାର ଠାରୁ ଆମରଣ ଅନଶନରେ ବସିଛନ୍ତି ।
ଉକ୍ତ ଅଙ୍ଗନୱାଡ଼ି କେନ୍ଦ୍ରରେ ଖାଲିଥିବା ସହାୟକ ପଦବୀ ପୂରଣ ପାଇଁ ଜଣେ ମହିଳାଙ୍କୁ ନିଯୁକ୍ତି ଦେବା ପାଇଁ ମହିଳା ଓ ଶିଶୁ ବିକାଶ ବିଭାଗ ପକ୍ଷରୁ କୁହାଯାଇଥିଲା ।
ତେବେ ପ୍ରକଳ୍ପ ନିର୍ଦ୍ଦେଶିକା ମହିଳା ସଭାର ଆୟୋଜନ କରି ଗ୍ରାମାବସୀମାନେ ସମର୍ଥନ କରୁଥିବା ମାନସୀ ଦାସ ନାମକ ମହିଳାଙ୍କୁ ସହାୟକ ଭାବେ ଚୟନ କରିଥିବା ବେଳେ ଶାସକ ଦଳର ନେତାମାନେ ଅନ୍ୟ ଜଣେ ମହିଳା ବିନୋଦିନୀ ମହାନ୍ତିଙ୍କୁ ନିଯୁକ୍ତ କରିବାକୁ ଦାବି କରିଥିଲେ ।
ଫଳରେ ଏହି ଚୟନ ବୈଠକକୁ ବାତିଲ କରାଯାଇ ଗତ ସପ୍ତାହରେ ପୋଲିସ ଉପସ୍ଥିତିରେ ପୁଣି ପଲ୍ଲୀ ସଭାର ଆୟୋଜନ କରାଯାଇଥିଲା ଏବଂ ଏଥିରେ ପୁଣି ମାନସୀ ଦାସଙ୍କୁ ଚୟନ କରାଯାଇଥିଲା ।
ଏଥିରେ ଶାସକ ଦଳର ସମର୍ଥକମାନେ ସହମତ ନହେବା ସହ ବିଶୃଂଖଳା କରିବାରୁ ଆୟୋଜିତ ବୈଠକକୁ ପୁଣି ବାତିଲ କରିଦିଆଯାଇଥିଲା । ପରେ ଗ୍ରାମାସୀଙ୍କ ସହ ଯୋଗାଯୋଗ ନକରି ପ୍ରକଳ୍ପ ନିର୍ଦ୍ଦେଶିକା କମିଟି ଗଠନ କରି ମହାନ୍ତିଙ୍କୁ ଏହି ପଦବୀ ପାଇଁ ଚୟନ କରିଥିଲେ ।
ଏହି ଘଟଣାର ତଦନ୍ତ ପାଇଁ ଦାସଙ୍କ ପକ୍ଷରୁ ଜିଲ୍ଲାପାଳଙ୍କୁ ଦାବି ପତ୍ର ଦିଆଯାଇଛି । ତେବେ ଘଟଣା ସଂପର୍କରେ କିଛି କହିବାକୁ ପ୍ରକଳ୍ପ ନିର୍ଦ୍ଦେଶିକା ମନା କରିଦେଇଛନ୍ତି ।
ସହାୟିକା ନିଯୁକ୍ତିରେ ବ୍ୟାପକ ଅନିୟମିତତା ହେଉଥିବା ଅଭିଯୋଗ ଆସିଛି ଏବଂ ବିଭାଗ ଦୁଇ ତିନିଦିନ ମଧ୍ୟରେ ଏହାଉପରେ ତଦନ୍ତ କରିବ ବୋଲି ଜିଲ୍ଲା ସମାଜ କଲ୍ୟାଣ ଅଧିକାରୀ କୁମୁଦିନୀ ସାହୁ କହିଛନ୍ତି ।
ଭୁବନେଶ୍ୱର, ଅଗଷ୍ଟ ୩(ଓଡ଼ିଶା ଡ଼ଟ୍ କମ୍) ବିଦ୍ୟାଳୟ ଗୁଡ଼ିକରେ ଚାଲିଥିବା ମଧ୍ୟାହ୍ନ ଭୋଜନ କାର୍ଯ୍ୟକ୍ରମର ପରିଚାଳନା ଦାୟିତ୍ୱ ବ୍ୟିାଳୟ ଓ ଗଣଶିକ୍ଷା ବିଭାଗକୁ ହସ୍ତାନ୍ତର କରାଯାଇଛି ।
ତେବେ ଅଙ୍ଗନୱାଡି ଗୁଡିକରେ ଚାଲିଥିବା ମଧ୍ୟାହ୍ନ ଭୋଜନ କାର୍ଯ୍ୟକ୍ରମ ପୂର୍ବ ଭଳି ମହିଳା ଓ ଶିଶୁ ବିକାଶ ବିଭାଗ ହାତରେ ରହିବ ବୋଲି ମଙ୍ଗଳବାର ଅନୁଷ୍ଠିତ କ୍ୟାବିନେଟ ବୈଠକରେ ନିଷ୍ପତ୍ତି ଗ୍ରହଣ କରାଯାଇଛି ।
ପୂର୍ବରୁ ମଧ୍ୟାହ୍ନ ଭୋଜନ କାର୍ଯ୍ୟକ୍ରମ ମହିଳା ଓ ଶିଶୁ ବିକାଶ ବିଭାଗ ହାତରେ ଥିଲା ଏବଂ ଏହି କାର୍ଯ୍ୟକ୍ରମ ଅଙ୍ଗନୱାଡି ଓ ପ୍ରାଥମିକ ବିଦ୍ୟାଳୟ ଗୁଡ଼ିକରେ ଚାଲିଛି ।
ଏଥିରେ ପରିଚାଳନାଗତ ଅସୁବିଧା ହେବାରୁ ସରକାର ଏହି କାର୍ଯ୍ୟକ୍ରମକୁ ସ୍କୁଲ ଓ ଗଣଶିକ୍ଷା ବିଭାଗକୁ ହସ୍ତାନ୍ତର କରିଛନ୍ତି ବୋଲି ବୈଠକ ପରେ ମୁଖ୍ୟ ଶାସନ ସଚିବ ଗଣମାଧ୍ୟମକୁ କହିଛନ୍ତି ।
ଜରୁରୀକାଳୀନ ଖାଦ୍ୟ ଯୋଜନା ମହିଳା ଓ ଶିଶୁ ବିକାଶ ବିଭାଗ ଦ୍ୱାରା ପରିଚାଳିତ ହେବ ଏବଂ ବ୍ୟିାଳୟ ଓ ଗଣଶିକ୍ଷା ବିଭାଗ ମଧ୍ୟାହ୍ନ ଭୋଜନ କାର୍ଯ୍ୟକ୍ରମର ନୋଡାଲ ବିଭାଗ ହେବ ।
୨୦୧୦-୧୧ ବର୍ଷର ବାର୍ଷିକ ପ୍ରଶାସନିକ ରିପୋର୍ଟ କ୍ୟାବିନେଟ ବୈଠକରେ ଉପସ୍ଥାପନ କରାଯାଇଥିବା ବେଳେ ଆଗାମୀ ବିଧାନସଭା ଅଧିବେଶନରେ ମଧ୍ୟ ଏହାକୁ ଉପସ୍ଥାପନ କରାଯିବ ।
ଭୁବନେଶ୍ୱର, ଡ଼ିସେମ୍ବର ୨(ଓଡ଼ିଶା ଡ଼ଟ୍ କମ୍) ରାଜ୍ୟର ପ୍ରତ୍ୟେକ ଅଙ୍ଗନୱାଡ଼ି କର୍ମୀ ଓ ସହାୟିକା ମାନଙ୍କୁ ଗୋଟିଏ ରଙ୍ଗର ଶାଢୀ ପ୍ରଦାନ କରାଯିବ ଓ ଏଥିପାଇଁ ନିର୍ଦ୍ଧିଷ୍ଟ ରଙ୍ଗ ଚୟନ କରାଯାଇ ଶାଢୀ ଯୋଗାଇ ଦେବାକୁ ବୟନିକାକୁ ଅର୍ଥ ପ୍ରଦାନ କରାଯାଇଛି ବୋଲି ବିଭାଗୀୟ ମନ୍ତ୍ରୀ ଗୁରୁବାର ବିଧାନସଭାରେ କହିଛନ୍ତି ।
ଏମାନଙ୍କୁ ଅଙ୍ଗନୱାଡ଼ି କାର୍ଯ୍ୟକର୍ତ୍ତା ବୀମା ଯୋଜନାରେ ଅନ୍ତର୍ଭୁକ୍ତ କରାଯାଇଛି । ବୀମା ଏ ବାବଦକୁ ଥିବା ୮୦ ଟଙ୍କା ସରକାର ବହନ କରୁଛନ୍ତି । ଏଥିସହ ପ୍ରସୂତି/ଗର୍ଭପାତ ସମେତ ବିଭିନ୍ନ ପର୍ବ ଓ ଉତ୍ସବ ପାଇଁ ସଠିକ ଦିନର ଛୁଟି ବ୍ୟବସ୍ଥା କରାଯାଇଛି ବୋଲି ମହିଳା ଓ ଶିଶୁ କଲ୍ୟାଣ ମନ୍ତ୍ରୀ ପ୍ରମିଳା ମଲ୍ଲିକ କହିଛନ୍ତି ।
ସେହିପରି ଅଭିଯୋଗ ଶୁଣାଣୀ ପାଇଁ ଜିଲ୍ଲା ସ୍ତରରେ ଜିଲ୍ଲା ଅଭିଯୋଗ ପ୍ରତିକାର କମିଟି ଗଠନ କରିବା ନିମନ୍ତେ ଜିଲ୍ଲାପାଳ ମାନଙ୍କୁ ନିର୍ଦ୍ଦେଶ ଦିଆଯାଇଛି ।
୨୦୦୭-୦୮ରେ କର୍ମୀ ଓ ହେଲପର୍ ମାନଙ୍କ ଦରମା ଯଥାକ୍ରମେ ୫୦୦ ଓ ୨୫୦ ଟଙ୍କା ବୃଦ୍ଧି କରାଯାଇଛି । କର୍ମୀ ମାନଙ୍କୁ ସୁପରଭାଇଜର ପଦବୀକୁ ପଦୋନ୍ନତୀ ଦେବା ପାଇଁ ୩୦ ପ୍ରତିଶତ ସ୍ଥାନ ସଂରକ୍ଷଣ କରାଯାଇଛି । ସହାୟିକାଙ୍କ ଶିକ୍ଷାଗତ ଯୋଗ୍ୟତା ସର୍ବନିମ୍ନ ମ୍ୟାଟ୍ରିକ ହୋଇଥିଲେ ସେମାନଙ୍କୁ କର୍ମୀ କରାଯାଇପାରିବ ବୋଲି ସେ କହିଛନ୍ତି ।
